b'\n_START_ARTICLE_\nBalys Dvarionas\n_START_SECTION_\n\xc5\xa0eima\n_START_PARAGRAPH_\nGim\xc4\x97 gausioje lietuvi\xc5\xb3 vargonininko, instrument\xc5\xb3 meistro Dominyko Dvariono \xc5\xa1eimoje, kurioje i\xc5\xa1augo 11 vaik\xc5\xb3, i\xc5\xa1 j\xc5\xb3 7 tapo muzikais. Brolis pianistas Kazimieras Dvarionas, sesuo daininink\xc4\x97 Julija Dvarionait\xc4\x97-Montvydien\xc4\x97. \xc5\xbdmona pianist\xc4\x97 Aldona Smilgait\xc4\x97-Dvarionien\xc4\x97, s\xc5\xabnus smuikininkas Jurgis Dvarionas, dukt\xc4\x97 pianist\xc4\x97 Aldona Dvarionait\xc4\x97. Dukter\xc4\x97\xc4\x8dios Margarita Dvarionait\xc4\x97, Eleonora Dvarionait\xc4\x97.\n_START_SECTION_\nStudijos\n_START_PARAGRAPH_\nPirmasis muzikos mokytojas buvo t\xc4\x97vas, v\xc4\x97liau mok\xc4\x97si priva\xc4\x8diai pas latvi\xc5\xb3 kompozitori\xc5\xb3 Alfred\xc4\x85 Kalnin\xc4\xaf. 1916\xe2\x80\x931918\xc2\xa0m. Liepojoje vargonininkavo bei dirigavo Lietuvi\xc5\xb3 draugijos jaunimo chorui. 1920\xe2\x80\x931924\xc2\xa0m. studijavo Leipcigo konservatorijoje, Roberto Teichmiulerio fortepijono klas\xc4\x97je. Studijavo kompozicij\xc4\x85 pas \xc5\xa0tefan\xc4\x85 Krel\xc4\xaf ir Zygfrid\xc4\x85 Karg-Elert\xc4\x85._NEWLINE_Baig\xc4\x99s konservatorij\xc4\x85, gr\xc4\xaf\xc5\xbeo \xc4\xaf Kaun\xc4\x85 ir sureng\xc4\x97 savo pirm\xc4\x85j\xc4\xaf re\xc4\x8dital\xc4\xaf. 1925\xe2\x80\x931926\xc2\xa0m. tobulinosi Berlyne pas \xc5\xbeym\xc5\xb3 pianist\xc4\x85 virtuoz\xc4\x85 Egon\xc4\x85 Petri. 1934\xc2\xa0m. vasar\xc4\x85 tobulinosi Tarptautin\xc4\x97je dirigent\xc5\xb3 akademijoje Zalcburge. 1939\xc2\xa0m. vasaros semestr\xc4\x85 lank\xc4\x97 Leipcigo konservatorijos Hermano Abendroto dirigavimo klas\xc4\x99 ir eksternu i\xc5\xa1laik\xc4\x97 diplominius dirigavimo egzaminus.\n_START_SECTION_\nVeikla\n_START_PARAGRAPH_\nNuo 1924\xc2\xa0m. kaip pianistas koncertavo Lietuvoje ir u\xc5\xbesienyje. Nuo 1931\xc2\xa0m. dirigavo simfoniniams orkestrams. 1935\xe2\x80\x931938\xc2\xa0m. Kauno radiofono simfoninio orkestro vadovas. Lietuvai atgavus Vilni\xc5\xb3, su architektu Vytautu Landsbergiu-\xc5\xbdemkalniu \xc4\xafk\xc5\xabr\xc4\x97 Vilniaus miesto savivaldyb\xc4\x97s simfonin\xc4\xaf orkestr\xc4\x85 ir 1939\xe2\x80\x931940\xc2\xa0m. jam vadovavo. 1940\xe2\x80\x931941 ir 1958\xe2\x80\x931961\xc2\xa0m. Lietuvos SSR filharmonijos simfoninio orkestro vyr. dirigentas. 1946\xe2\x80\x931965\xc2\xa0m. Lietuvos dain\xc5\xb3 \xc5\xa1ven\xc4\x8di\xc5\xb3 vyr. dirigentas. Kaip simfonini\xc5\xb3 orkestr\xc5\xb3 dirigentas koncertavo u\xc5\xbesienyje. SSSR liaudies artistas (1954)._NEWLINE_1926\xe2\x80\x931933\xc2\xa0m. d\xc4\x97st\xc4\x97 Kauno muzikos mokykloje, j\xc4\x85 perorganizavus, 1933\xe2\x80\x931949\xc2\xa0m. d\xc4\x97st\xc4\x97 Kauno konservatorijoje, nuo 1949\xc2\xa0m. Lietuvos konservatorijoje Vilniuje. 1947\xc2\xa0m. profesorius ._NEWLINE_1973\xc2\xa0m. Vilniaus septynmetei muzikos mokyklai suteiktas Balio Dvariono vardas.\n_START_SECTION_\nK\xc5\xabryba\n_START_PARAGRAPH_\nKaip kompozitorius daugiausiai rei\xc5\xa1k\xc4\x97si po Antrojo pasaulinio karo. Kartu su Stasiu Vaini\xc5\xabnu, Antanu Ra\xc4\x8di\xc5\xabnu ir kitais Balys Dvarionas pokario metais k\xc5\xabr\xc4\x97 romantinio stiliaus, liaudies dain\xc5\xb3 citatomis pagr\xc4\xafst\xc4\x85 socrealizmo stiliaus muzik\xc4\x85. Balys Dvarionas ir Jonas \xc5\xa0vedas para\xc5\xa1\xc4\x97 Lietuvos TSR himno muzik\xc4\x85._NEWLINE_Balys Dvarionas ra\xc5\xa1\xc4\x97 \xc4\xafvairi\xc5\xb3 \xc5\xbeanr\xc5\xb3 muzik\xc4\x85 (opera, baletas, simfonija, koncertai, uverti\xc5\xabros, kameriniai opusai, muzika kinui ir teatrui). Ta\xc4\x8diau romantin\xc4\x97 stilistika visuomet buvo artima \xc5\xa1iam k\xc5\xabr\xc4\x97jui, jo muzikoje susipyn\xc4\x97 Vakar\xc5\xb3 ir Ryt\xc5\xb3 Europos romantik\xc5\xb3 \xc4\xaftaka._NEWLINE_\xc4\xae lietuvi\xc5\xb3 muzikos istorij\xc4\x85 kompozitorius \xc4\xaf\xc4\x97jo ir kaip vieno pirm\xc5\xb3j\xc5\xb3 balet\xc5\xb3, pirmojo koncerto smuikui k\xc5\xabr\xc4\x97jas._NEWLINE_K\xc5\xabryba romantin\xc4\x97s krypties\xc2\xa0\xe2\x80\x93 improvizaci\xc5\xa1ka, emocinga, melodinga, nat\xc5\xabraliai perteikianti lietuvi\xc5\xb3 Liaudies dain\xc5\xb3 intonacijas, lanks\xc4\x8dios ritmikos, skaidriai spalvingos harmonijos ir orkestruot\xc4\x97s . Jo muzikai labiau b\xc5\xabdingas muzikini\xc5\xb3 min\xc4\x8di\xc5\xb3 eksponavimas, j\xc5\xb3 gretinimas, nei i\xc5\xa1tisinis pl\xc4\x97tojimas. Tai ry\xc5\xa1ku stambios formos k\xc5\xabriniuose (balete, operoje ir kt.). Labai populiarios Balio Dvariono miniati\xc5\xabros fortepijonui (ciklai \xe2\x80\x9eMa\xc5\xbeoji siuita\xe2\x80\x9c, \xe2\x80\x9e\xc5\xbdiemos eskizai\xe2\x80\x9c), chorui (\xe2\x80\x9ePatarl\xc4\x97s\xe2\x80\x9c). Daugelis kompozitoriaus k\xc5\xabrini\xc5\xb3 yra romantinio stiliaus. Tik paskutinieji opusai\xc2\xa0\xe2\x80\x93 \xe2\x80\x9eHumoreska\xe2\x80\x9c, \xe2\x80\x9eMikropreliudai\xe2\x80\x9c\xc2\xa0\xe2\x80\x93 turi konstruktyvizmo bruo\xc5\xbe\xc5\xb3.'